Imtella' Diċembru 6, 2021 - Aġġornata 6 Ta' Diċembru, 2021 6:37pm Il-Kap Eżekuttiv tal-aġenzija tal-infurzar tal-liġi, il-LESA, Svetlick Flores, qal li s-sistema tal-aġenzija ma tippermettix li jitħassru kontravenzjonijiet. Fl-isfond ta' rapporti b'allegazzjonijiet li tħassru numru ta' kontravenzjonijiet, huwa spjega kif kull emenda li ssir fuq kontravenzjoni tiġi reġistrata u awditjata. Is-Sur Flores qal li s-sistema tal-kontravenzjonijiet tal-Aġenzija fiha diversi restrizzjonijiet u li l-ebda persuna b'aċċess għas-sistema tal-kontravenzjonijiet m'għandha l-jeddijiet li tħassar kontravenzjoni. "Ma jsirx tħassir ta' tickets, fl-ebda istanza ma jista' jitħassar ticket. Kull proċess dejjem jibqa' irrekordjat u awditjat. Anki meta tħallas kontravenzjoni, din ma titħassarx u tiġi mmarkata li ma hemmx pendenzi fuqha. L-istess meta wieħed jissottometti petizzjoni. Il-kontravenzjoni tibqa' hemmhekk u tiġi mmarkata jekk il-petizzjoni intlaqgħetx jew le." Is-Sur Flores qal li anki f'każ fejn uffiċjal ikun daħħal kontravenzjoni bi żball, ma jistax jaqbad u jħassaraha, iżda jrid jgħaddi minn proċess. "L-uffiċjal ma jistax jagħmilha u s-sistema ma ttihx il-fakultà, ovjament ikun irid jitla' jieħu ġurament quddiem tirbunal jew uffiċjal tal-aġenzija, u hemmhekk jgħaddi minn proċess ieħor ta' verifika, fejn naraw li l-iżball huwa ġenwin u hemmhekk jgħaddi mill-proċess naturali tiegħu." Is-sistema tal-LESA li tkopri wkoll il-kontravenzjonijiet li jingħataw mill-Pulizija u mill-uffiċjali ta' Transport Malta. Is-Sur Flores qal li l-Aġenzija LESA hija reponsabbli mill-amministrazzjoni ta' din is-sistema u li ma hemmx bżonn li tiġi modifikata għax is-sistema tant hija sigura li lanqas il-Kap Eżekuttiv ma jista' jħassar sottomissjoni minnha. "L-uffiċjal ma jistax, il-kap eżekuttiv ma jistax, id-diretturi ma jistgħux, it-tribunal ma jistax, dejjem għandek numru ta' checks li jiġu reġistrati fuq is-sistema." Is-Sur Flores temm jgħid li fix-xhur li ġejjin is-sistema ser tkompli tissaħħaħ, hekk kif l-uffiċjali kollha li jagħtu l-kontravenzjonijiet, fosthom il-Pulizija, ser ikunu qegħdin idaħħlu l-kontravenzjoni direttament f'sistema elettronika, kif jagħmlu l-uffiċjali tal-LESA.